JAMSTVENA IZJAVA 3. U skladu s odredbama članka 287. Ugovora o funkcioniranju Europske unije (UFEU), Sud je proveo reviziju: (a) godišnje računovodstvene dokumentacije Instituta, koja se sastoji od financijskih izvještaja (3) i izvješća o izvršenju proračuna (4) za financijsku godinu koja je završila 31. prosinca 2013. godine; te (b) zakonitosti i pravilnosti transakcija povezanih s tom računovodstvenom dokumentacijom. Odgovornost uprave 4. Uprava je odgovorna za pripremu i pošteno prikazivanje godišnje računovodstvene dokumentacije Instituta te za zakonitost i pravilnost povezanih transakcija (5): (a) odgovornosti uprave u vezi s godišnjom računovodstvenom dokumentacijom Instituta uključuju izradu, provedbu i održavanje sustava unutarnje kontrole koji je važan za pripremu i pošteno prikazivanje financijskih izvještaja u kojima nema značajnoga pogrešnog prikazivanja zbog prijevare ili pogreške; odabir i primjenu prikladnih računovodstvenih politika na temelju računovodstvenih pravila koja je usvojio Komisijin računovodstveni službenik (6); te razumne računovodstvene procjene u danim okolnostima. Direktor odobrava godišnju računovodstvenu dokumentaciju Instituta nakon što ju je računovodstveni službenik Instituta pripremio na temelju dostupnih informacija i sastavio bilješku kao prilog računovodstvenoj dokumentaciji u kojoj između ostalog izjavljuje da ima razumno jamstvo da ona predstavlja istinit i pošten prikaz financijskog stanja Instituta u svim značajnim aspektima. (b) odgovornosti uprave u vezi sa zakonitošću i pravilnošću povezanih transakcija te usklađenošću s načelom dobrog financijskog upravljanja uključuju izradu, provedbu i održavanje djelotvornog i učinkovitog sustava unutarnje kontrole koji obuhvaća primjereni nadzor i prikladne mjere za sprječavanje nepravilnosti i prijevara te, po potrebi, pravne postupke za povrat pogrešno isplaćenih ili korištenih sredstava. Odgovornost revizora 5. Sud je odgovoran da na temelju svojih revizija Europskom parlamentu i Vijeću (7) osigura jamstvenu izjavu o pouzdanosti godišnje računovodstvene dokumentacije te o zakonitosti i pravilnosti povezanih transakcija. Sud provodi reviziju u skladu s međunarodnim revizijskim standardima i etičkim kodeksom IFAC-a te međunarodnim standardima vrhovnih revizijskih institucija INTOSAI-ja. Prema tim standardima, Sud je dužan isplanirati i provesti reviziju tako da osigura razumno jamstvo o tome ima li u godišnjoj računovodstvenoj dokumentaciji Instituta značajnog pogrešnog prikazivanja i jesu li povezane transakcije zakonite i pravilne. 6. Revizija uključuje postupke kojima se prikupljaju revizijski dokazi o iznosima i iskazima u računovodstvenoj dokumentaciji te o zakonitosti i pravilnosti povezanih transakcija. Odabir postupaka ovisi o prosudbi revizora koja se temelji na procjeni rizika od značajnog pogrešnog prikazivanja u računovodstvenoj dokumentaciji i od značajne neusklađenosti povezanih transakcija s uvjetima iz pravnog okvira Europske unije do koje je došlo zbog prijevare ili pogreške. Pri procjeni tih rizika revizor uzima u obzir postupke unutarnje kontrole koji su važni za pripremu i pošteno prikazivanje računovodstvene dokumentacije, kao i nadzorne i kontrolne sustave koji su uspostavljeni kako bi osigurali zakonitost i pravilnost povezanih transakcija te zatim izrađuje odgovarajuće revizijske postupke u danim okolnostima. Revizija uključuje i evaluaciju primjerenosti računovodstvenih politika, osnovanosti računovodstvenih procjena te sveukupnog prikaza računovodstvene dokumentacije. 7. Sud tako prikupljene revizijske dokaze smatra dostatnima i prikladnima da budu temelj jamstvene izjave. Mišljenje o pouzdanosti računovodstvene dokumentacije 8. Prema mišljenju Suda godišnja računovodstvena dokumentacija Instituta u svim značajnim aspektima pošteno prikazuje financijsko stanje Instituta na dan 31. prosinca 2013. te rezultate poslovanja i novčane tokove za tu dovršenu godinu, u skladu s odredbama Financijske uredbe i računovodstvenim pravilima koja je usvojio Komisijin računovodstveni službenik. Osnova za uvjetno mišljenje o zakonitosti i pravilnosti povezanih transakcija Nema razumnog jamstva o zakonitosti i pravilnosti transakcija povezanih s bespovratnim sredstvima 9. Institut je 2013. godine izvršio završna plaćanja i obračun pretfinanciranja (transakcija) za bespovratna sredstva u iznosu od 84,1 milijuna eura (za aktivnosti iz 2012. godine). Rashodi povezani s bespovratnim sredstvima predstavljaju otprilike 97 % ukupnih rashoda za 2013. godinu. Komisija pregledava sve transakcije povezane s bespovratnim sredstvima prije nego ih Institut odobri. Institut je nastavio ulagati znatne napore u provedbu djelotvornih ex post provjera s ciljem pružanja razumnog jamstva o zakonitosti i pravilnosti transakcija povezanih s bespovratnim sredstvima. Otprilike 87 % rashoda povezanih s bespovratnima sredstvima koje su prikazale zajednice znanja i inovacija opravdano je potvrdama koje su izdala neovisna revizijska društva čije su usluge ugovorile zajednice znanja i inovacija i njihovi partneri. Institut je proveo ex ante provjere koje se sastoje od sveobuhvatnih uredskih provjera. Institut je pregledavao popratne dokumente koje su dostavile zajednice znanja i inovacija i njihovi partneri samo u slučajevima kada su bili utvrđeni posebni rizici. Međutim, Sud je utvrdio da je, unatoč poboljšanju kvalitete revizijskih potvrda do kojeg je djelomično došlo zbog poboljšanja smjernica, općenito potrebno dodatno poboljšati rad neovisnih revizijskih društava. 10. Kako bi osigurao i dodatnu razinu jamstva o zakonitosti i pravilnosti transakcija povezanih s bespovratnim sredstvima, Institut je ugovorio dodatne ex post provjere transakcija povezanih s bespovratnim sredstvima koje je obavilo neovisno revizorsko društvo. Zahtjevi za povrat troškova 29 od 300 partnera zajednica znanja i inovacija bili su provjereni naknadno (ex post), što predstavlja 29 % ukupnih transakcija povezanih s bespovratnim sredstvima u 2013. godini. Rezultati ex post provjera potvrdili su da se ex ante provjere poboljšavaju, ali i da još nisu u potpunosti djelotvorne. Na temelju pogrešaka otkrivenih ex post provjerama, Institut je 2014. godine odlučio da se izvrši povrat sredstava u ukupnom iznosu od 5 75 593 eura, što predstavlja 3 % revidiranih bespovratnih sredstava iz 2013. godine. Značajne pogreške u nabavi 11. Plaćanja u iznosu od otprilike 6 65 000 eura i 1 05 000 eura, u vezi s dva okvirna ugovora koja su zaključena 2010. i 2012. godine putem pregovaračkog postupka, izvršena su 2013. godine. Revizija je ukazala na to da uporaba pregovaračkog postupka nije bila opravdana te da su stoga plaćanja izvršena na temelju tog postupka bila nepravilna. 12. Kombinirana stopa pogreške u pitanjima navedenima u odlomcima 9. i 11. iznosi između 2 % i 3 % ukupnih rashoda za 2013. godinu. Uvjetno mišljenje o zakonitosti i pravilnosti transakcija povezanih s računovodstvenom dokumentacijom 13. Prema mišljenju Suda, osim mogućih učinaka pitanja pojašnjenih u osnovi za uvjetno mišljenje (vidjeti odlomke 9. do 12.), transakcije evidentirane u računovodstvenoj dokumentaciji za financijsku godinu koja je završila 31. prosinca 2013. zakonite su i pravilne u svim značajnim aspektima.